b'\n_START_ARTICLE_\nBataki\xc5\xb3 evangelik\xc5\xb3 liuteron\xc5\xb3 ba\xc5\xbeny\xc4\x8dia\n_START_SECTION_\nIstorija\n_START_PARAGRAPH_\nBataki\xc5\xb3 evangelik\xc5\xb3 liuteron\xc5\xb3 parapija \xc4\xafkurta 1884 metais, kai nuo voki\xc5\xa1kai kalban\xc4\x8dios Skaudvil\xc4\x97s parapijos atsiskyr\xc4\x97 lietuvi\xc5\xa1kai kalbantys bataki\xc5\xa1kiai evangelikai. Bataki\xc5\xa1ki\xc5\xb3 dauguma buvo lietuviai, o Skaudvil\xc4\x97je buvo daugiau voki\xc5\xa1kai kalban\xc4\x8di\xc5\xb3 tikin\xc4\x8di\xc5\xb3j\xc5\xb3, tod\xc4\x97l rytmetin\xc4\x97s pamaldos vykdavo vokie\xc4\x8di\xc5\xb3 kalba, o lietuviams tekdavo tik popietin\xc4\x97s pamaldos. Tod\xc4\x97l lietuvyb\xc4\x97s myl\xc4\x97tojo ir lietuvi\xc5\xa1kos spaudos platintojo Taurag\xc4\x97s ir Skaudvil\xc4\x97s kunigo Jono Pipiro raginami, bataki\xc5\xa1kiai 1884 m. (liepos 13 dien\xc4\x85?) pad\xc4\x97jo kertin\xc4\xaf akmen\xc4\xaf ba\xc5\xbeny\xc4\x8dios statybai. Ba\xc5\xbeny\xc4\x8dia buvo pastatyta gana greitai ir 1885 m. spalio 27 dien\xc4\x85 pa\xc5\xa1ventinta. Pirmieji aktyvesni Bataki\xc5\xb3 parapijos steig\xc4\x97jai buvo Jonas Valutis i\xc5\xa1 Mici\xc5\xa1k\xc4\x97s, Jonas Kasparaitis i\xc5\xa1 Varnai\xc4\x8di\xc5\xb3, Jurgis Mikelaitis i\xc5\xa1 \xc4\x8ciuteiki\xc5\xb3, Simas Lengvinas i\xc5\xa1 Mi\xc5\xa1eiki\xc5\xb3 ir daugelis kit\xc5\xb3. Jie buvo ir pirmieji bei ilgame\xc4\x8diai parapijos tarybos nariai, besir\xc5\xabpinantys parapija ir ba\xc5\xbeny\xc4\x8dia. V\xc4\x97liau pastatytas kantoratas, kuriame gyveno kantorius ir buvo patalpos konfirmant\xc5\xb3 mokymui. \xc5\xa0iose patalpose vaikai buvo mokomi katekizmo ir giesmi\xc5\xb3 giedojimo, kartu su suaugusiais mok\xc4\x97si skaityti ir ra\xc5\xa1yti. Dar v\xc4\x97liau pastatyti kiti \xc5\xabkio pastatai. Dabartin\xc4\x97 m\xc5\xabrin\xc4\x97 klebonija statyta po Pirmojo pasaulinio karo. 1928 m. namas buvo i\xc5\xa1 dalies \xc4\xafrengtas ir jame gal\xc4\x97jo apsigyventi kunigas. Parapija tur\xc4\x97jo 7,9 ha \xc5\xbeem\xc4\x97s.\n_START_SECTION_\nArchitekt\xc5\xabra\n_START_PARAGRAPH_\nBataki\xc5\xb3 evangelik\xc5\xb3 liuteron\xc5\xb3 ba\xc5\xbeny\xc4\x8dia medin\xc4\x97. Liaudi\xc5\xa1kos architekt\xc5\xabros sta\xc4\x8diakampio plano pastatas rytiniame gale u\xc5\xbebaigtas trisiene apside su nedideliu dvitarpsniu bok\xc5\xa1teliu, ma\xc5\xbeesnis bok\xc5\xa1telis pabr\xc4\x97\xc5\xbeia vakarin\xc4\xaf fasad\xc4\x85. Ba\xc5\xbeny\xc4\x8dia dengta dvi\xc5\xa1lai\xc4\x8diu stogu, i\xc5\xa1 pjaustini\xc5\xb3 r\xc4\x85st\xc5\xb3 sur\xc4\x99stas pastatas remiasi \xc4\xaf tvirt\xc4\x85 akmens m\xc5\xabro pamat\xc4\x85. Pagrindin\xc4\xaf fasad\xc4\x85 pary\xc5\xa1kina nedidelis prieangis, dekoratyv\xc5\xabs frontono apvadai, nedideli, smulkiai skaidyti, trikampiu sandriku u\xc5\xbebaigti langeliai._NEWLINE_Ba\xc5\xbeny\xc4\x8dios navos erdv\xc4\x97 padengta plok\xc5\xa1\xc4\x8diomis lubomis, palei sienas \xc4\xafrengtas U raid\xc4\x97s pavidalo pla\xc4\x8dios, ta\xc4\x8diau \xc5\xbeemokos galerijos. Altorius pritrauktas prie sienos, o vir\xc5\xa1 altoriaus \xe2\x80\x93 Nukry\xc5\xbeiuotojo paveikslas. Ba\xc5\xbeny\xc4\x8dioje i\xc5\xa1lik\xc4\x99 Karaliau\xc4\x8diuje pirkti labai vertingi barokiniai vargonai, seniausi ne tik Taurag\xc4\x99s apskrityje, bet manoma, jog ir visoje Lietuvoje. Remiantis instrumento techniniais duomenimis ir atsi\xc5\xbevelgiant \xc4\xaf prospekto stilistinius ypatumus, jie datuojami XVIII a. pirm\xc4\x85ja puse. Tai b\xc5\xabta vieno manualo su devyniais balsais instrumento, kur\xc4\xaf XIX a. pabaigoje papild\xc4\x97 pedalai su dviem registrais, \xc5\xa1iek tiek pakeit\xc4\x99 ir manualo dispozicij\xc4\x85. Nors vargonai XIX a. pabaigoje \xe2\x80\x93 XX a. buvo i\xc5\xa1 dalies perdaryti ir ilgalaikiui visi\xc5\xa1kai sugedo, ta\xc4\x8diau profesionalaus darbo k\xc5\xabrinys i\xc5\xa1laik\xc4\x97 didel\xc4\x99 dal\xc4\xaf savo pirmyk\xc5\xa1\xc4\x8dio vaizdo ir yra \xc4\xafdomus muzikos paveldo istorijos puslapis. Vertingas ir bok\xc5\xa1te kabantis \xc5\xbealvarinis, keturis p\xc5\xabdus ir dvylika svar\xc5\xb3 sveriantis varpas, nulietas 1884 m. A. S. Lavrovo fabrike Gat\xc4\x8dine.\n_START_SECTION_\nBendruomen\xc4\x97\n_START_PARAGRAPH_\nTarpukariu Bataki\xc5\xb3 parapijoje buvo apie 1400 nari\xc5\xb3. Tarpukariu bataki\xc5\xa1kiai buvo aktyv\xc5\xabs visuomen\xc4\x97s veik\xc4\x97jai. \xc4\x8cia veik\xc4\x97 Lietutvos evangelik\xc5\xb3 liuteron\xc5\xb3 s\xc4\x85jungos \xe2\x80\x9ePagalba\xe2\x80\x9c skyrius, kuris r\xc5\xabpinosi spaudos platinimu, teik\xc4\x97 materialin\xc4\x99 pagalb\xc4\x85 jos reikalingiems parapijie\xc4\x8diams, moterys buvo susib\xc5\xabrusios \xc4\xaf labdaros draugij\xc4\x85.\n_START_SECTION_\nKunigai\n_START_PARAGRAPH_\nBatakius aptarnaudavo Taurag\xc4\x97s parapijos kunigai: Jonas Pipiras (1872-1882), Martynas Keturakaitis (1883-1892), Gustavas Matisonas (1893-1911), Augustas Vymeris (1911-1942), trumpiau tarnavo kunigas Samuelis Vairauchas, kunigas Martynas Preik\xc5\xa1aitis, kunigas Adolfas Keleris. Batakiuose gyveno ir tarnavo apsi\xc5\xa1viet\xc4\x99s kantorius Fridrikas Ima (1899-1910). Jis paruo\xc5\xa1\xc4\x97 ir lietuvi\xc5\xb3 kalba i\xc5\xa1spausdino pirm\xc4\x85j\xc4\x85 \xc5\xa0v. Ra\xc5\xa1to istorij\xc4\x85, i\xc5\xa1vert\xc4\x99s j\xc4\x85 i\xc5\xa1 latvi\xc5\xb3 kalbos. Fridrikas Ima mir\xc4\x97 Batakiuose, ilsisi palaidotas Ma\xc5\xbeint\xc5\xb3 kapin\xc4\x97se. Ilg\xc4\x85 laiko tarp\xc4\x85 Batakiuose tarnavo kunigas Mikas Preik\xc5\xa1aitis. Ordinuotas \xc4\xaf kunigus 1944 m. konsistorijos pirmininko E. Leijerio pavedimu, jis did\xc5\xbei\xc4\x85j\xc4\x85 gyvenimo dal\xc4\xaf pragyveno Batakiuose, nors aptarnaudavo dar ir Skaudvil\xc4\x97s, \xc5\xa0ilut\xc4\x97s ir Klaip\xc4\x97dos parapijas. \xc5\xbdmon\xc4\x97s j\xc4\xaf prisimena kaip grie\xc5\xbet\xc4\x85, neretai per pamokslus pabarant\xc4\xaf, be galo kuklaus ir asketi\xc5\xa1ko gyvenimo b\xc5\xabdo kunig\xc4\x85. Tur\xc4\x97jo sukaup\xc4\x99s didel\xc4\x99 bibliotek\xc4\x85, kuri po jo mirties atiteko giminai\xc4\x8diams. Kunigas M. Preik\xc5\xa1aitis mir\xc4\x97 1972 m. spalio 20 d., palaidotas Ma\xc5\xbeint\xc5\xb3 kapin\xc4\x97se. Mirus kunigui M. Preik\xc5\xa1ai\xc4\x8diui, parapij\xc4\x85 aptarnavo i\xc5\xa1 Taurag\xc4\x97s atvykstantys kunigai - vyskupas Jonas Viktoras Kalvanas vyresnysis, vyskupas Jonas Viktoras Kalvanas jaunesnysis, kunigas Mindaugas Dik\xc5\xa1aitis. 2013 m. rugpj\xc5\xab\xc4\x8dio 31 d. Bataki\xc5\xb3 ev. liuteron\xc5\xb3 ba\xc5\xbeny\xc4\x8dioje ordinuotas ir parapijos kunigu \xc4\xafvestas Karolis Skausmenis, ketverius metus tarnav\xc4\x99s diakonu Taurag\xc4\x97s kra\xc5\xa1to parapijose.'